**Styreleder Rolf Guttorm Kristoffersens tale ved åpningen av det
84. ordinære årsmøte i Norges Råfisklag 10. mai 2022**

**Innledning**

Kjære årsmøterepresentanter og gjester!

Hjertelig velkommen til det 84. ordinære representantskapsmøtet i Norges Råfisklag. Jeg er glad dette igjen kan foregå som et fysisk møte.

Også i året som har gått har vi mista flere fiskere og viktige talspersoner for fiskerne. Alle tap er like tragisk for de som blir berørt, men jeg vil her spesielt nevne tidligere leder av Norges Fiskarlag Reidar Nilsen som gikk bort under et tragisk forlis i januar i år på Finnmarkskysten. Her omkom også hans sønn Remi Andre og familien ble med det ekstra hardt rammet. Alle i fiskerinæringa hadde et forhold til han Reidar og han var også en periode styremedlem i Råfisklaget. Tapet av han og sønnen oppleves som meningsløst, om enn dessverre ikke så uvanlig i næringa vår.

Jeg vil be alle reise seg for ett minutts stillhet i minne om alle som har gått bort.

**Driftsåret**

Samtidig som vi gleder oss ved å kunne møtes, er vi alle preget av krigen som raser i Ukraina og de menneskelige lidelsene som følger av dette. Det er nesten slik at det kan bli litt rart å oppsummere ett godt år for fiskerne når vi vet hvor trasig andre mennesker har det. Men i et forsøk på å ha to tanker i hodet samtidig, skal jeg gjøre et forsøk.

Jeg vil imidlertid allerede no signalisere til årsmøtet at vi under behandlinga av regnskapet for 2021 vil komme med et forslag om å gi et bidrag fra norske fiskere i solidaritet med det ukrainske folket.

Vi har jobba oss gjennom to meget krevende korona-år. Det har til tider vært en meget turbulent markeds- og driftssituasjon med korona-tiltak, smittevern og restriksjoner. Men i andre halvår av 2021 må vi kunne si at vår del av markedet for alvor snudde oppover igjen, og det har vi virkelig dratt med oss inn i årets vintersesong.

Oppgangen førte til at 2021 ble nok et rekordår for omsetningen i Råfisklaget med en samla verdi på 13,5 milliarder kroner. Av dette sto norske fiskere for 11,8 milliarder noe som er den høyeste omsetningsverdien for norske fiskere noensinne.

Så er det ikke tvil om at de gode total-tallene oppleves forskjellig i de ulike flåtegruppene. Kystflåten som skaper en stor andel av sine inntekter første halvår, hadde et mye svakere år enn den delen av havflåten som har hoveddelen av inntektene i andre halvår. Dette slo motsatt ut i 2020: Da var det gode priser først på året og prisfall senere.

I tillegg til torsken som jo alltid er hovedmotor i vår del av fiskerinæringa, er det grunn til å nevne den høye aktiviteten i rekelandingene i 2021 samt den fantastiske prisutviklingen på kongekrabbe og snøkrabbe som jo i stor grad bidro til den høye omsetningsverdien.

Erfaringene i torskefisket både i fjor og i år, er jo at tilgjengeligheten har blitt nokså mye dårligere enn det vi har vårt bortskjemt med de siste årene. Særlig den minsteflåten har merket konsekvensene av dårligere tilgjengelighet og ikke minst dårlig vær – også i inneværende vintersesong. Vi ser at redusert tilgjengelighet for eksempel på innersida av Lofoten gjør at fartøyene under 11 meter har relativt sett mer igjen av sine gruppekvoter av torsk.

Jeg vil i denne sammenhengen berømme myndighetene for at de har utvidet muligheten for kvoteoverføring av inntil 15 % av torskekvoten det siste året. Det blir nok behov for å utnytte dette også i år. Samtidig vil jeg skryte litt av Råfisklaget og de øvrige salgslagene som har lagt til rette for den praktiske gjennomføringen av denne kvoteoverføringen.

De foreløpige signalene tyder på at også våre kunder i fiskeindustrien hadde et ok år i 2021. Dette er ikke så uvanlig når markedene snur opp som i fjor. Så gjenstår det å se hvordan inneværende år blir for industrien – det går det jo enda ei stund før vi vet svaret på det.

Før årets vintersesong var det stor usikkerhet knyttet til bortfallet av MSC-godkjenning på kystfanget torsk og hyse. Fasiten så langt er at dette gikk langt bedre enn det mange fryktet. Sjømatrådet rapporterer så langt om mer marginale konsekvenser for enkelte utvalgte produkter som er mer avhengig av MSC-merket. Dette er viktige erfaringer, og så får vi håpe at godkjenninga er på plass til neste vintersesong. Jeg vil for øvrig berømme det arbeidet som Fiskarlagets folk gjør på dette området – og som salgslagene og Sjømatrådet er med på å finansiere. Arbeidet for eksempel med innspill til forvaltningsmodellen for kysttorsken er gull verdt for næringa.

2021 ble også det året hvor økt likestilling mellom kjønnene for alvor kom på agendaen i fiskerinæringa sine organisasjoner. På bakgrunn av blant annet flere tragiske trakasserings-saker, voks det fram en debatt om manglende kvinnerepresentasjon i Fiskarlaget og andre organisasjoner. Myndighetene med fiskeri- og havministeren har kalt organisasjonene «inn på teppet» for å sjekke hva som gjøres med saken. Årsmøtet har derfor en sak som tar opp dette temaet.

**Utsiktene framover**

Sjøl om alt svinger i fiskerinæringa, er det vanskelig å ikke være optimistisk når det gjelder markedssituasjonen for produktene våre. Det kan synes som vi har rettet ryggen etter tilbakeslaget gjennom koronaen, og i tillegg fått åpnet en del nye kanaler som når nye konsumentgrupper. Dette er grunnleggende positivt.

Så må det være lov å være noe bekymret for bestandsutviklinga for torsken. Den trenden vi no er inne i med kvotenedgang både for inneværende og kommende år, er varslet men samtidig urovekkende.

Vi fiskere har jo observert at tilgjengeligheten på torsk har gått betydelig ned for alle redskapsgrupper de siste årene.

Jeg stiller meg fortsatt undrende til kvotefastsettelsen for 2021 med en tydelig økning i torskekvota – samtidig som vi visste at den skulle ned igjen for 2022. Når den kvoteøkningen til overmål kom midt i en kritisk markedssituasjon, må det være lov å stille spørsmål. Her mener jeg både forskere og ikke minst forvaltningen fortsatt har en del å lære. Jeg har et inntrykk av at forskerne alltid er 2-3 år for seint ute både når det svinger oppover og når det svinger nedover.

Som sagt er svinger det normale i næringa vår og vi vil nok også takle den situasjonen vi er inne i. Heldigvis er vi jo fortsatt på et relativt høyt kvotenivå på de fleste av nøkkelbestandene i våre fiskerier – men den samla tilførselssituasjonen vil blir påvirka.

Næringa står no i oppstarten av «det grønne skiftet» og dette vil uten tvil påvirke hele verdikjeda. Energiprisene påvirker allerede næringa ved at kostnaden med fiskeaktiviteten har økt betydelig. Dette ser vi for eksempel i den utfordringen man har i årets rekefiske både i sør og i nord.

Heldigvis er vår næring preget av sesongfiskeri hvor vi høster av fiskeslagene med lavest mulig energibruk. Og dette vil måtte forsterke seg gjennom det grønnskiftet: Vi må fiske med naturen og ikke mot den – som min gode far alltid har sagt. Konsekvensen av dette kan bli enda høyere sesongtopper og flere fiskeri som blir valgt bort. Dette kommer til å påvirke tilførselssituasjonen og har definitivt konsekvenser for resten av verdikjeda.

Fiskerinæringa har et meget godt utgangspunkt med lavt karbonavtrykk på våre produkter. Men markedet vil forvente at vi gjør det vi kan for å forbedre oss videre fra dette gode utgangspunktet. Det er derfor vitalt at flåten fortsatt har lønnsomhet og derved kraft til fornying og at Råfisklaget bidrar på de områdene som er naturlig for oss.

Så vet vi at det foregår et meget viktig arbeid med organisasjonsutvikling i Norges Fiskarlag. Sjøl om vi i Råfisklaget ikke er en direkte part i dette arbeidet, blir vi påvirket når viktige eierorganisasjoner skal finne nye samarbeidsmodeller. Jeg vil uttrykke et sterkt ønske om at man denne gangen kommer i mål med å få på plass en ny organisasjonsmodell for Fiskarlaget til beste for medlemmene og fiskerinæringa. Dette påvirker i alle høyeste grad også salgslagene.

**Avslutning**

På årsmøtet har vi en rekke inviterte gjester og jeg vil spesielt ønske velkommen våre ungdomsrepresentanter og representanter for organisasjonene «Hun Fisker» og «Ungdommens Fiskarlag».

Så skal jeg nærme meg en avslutning. Det her har jo vært et ekstra spennende år for meg personlig som nyvalgt leder. Jeg må jo innrømme at det var med mye spenning og stor respekt for vervet, at jeg takket ja til å være valgt leder for Råfisklaget. Men jeg synes no vi har kommet gjennom dette på en grei måte.

Ikke minst skyldes dette en god støtte fra mine kolleger i styre og i AU. Jeg synes vi har fått et godt og støttende kollegium som drar i samme retning for Råfisklaget. Jeg takke styret og arbeidsutvalget for et godt og konstruktivt samarbeid i året som er gått.

Så vil jeg på vegne av alle fiskere takke administrasjonen og de ansatte i Råfisklaget for et meget godt samarbeid. Kvaliteten på Råfisklaget sine tjenestene er helt avhengig av folkan som jobber her. Når jeg i dette vervet har fått mer detaljert innsikt i jobben som gjøres av administrasjonen, så må jeg si jeg er imponert!

Videre vil jeg takke alle fiskerne som bringer på land enorme kvanta med råstoff som gir grunnlag for masse aktivitet på kysten. Fiskeflåten er jo selve bærebjelken i ei fiskerinæring som blir stadig viktigere for Norge.

Videre vil jeg takke Råfisklagets eierorganisasjoner, Norges Fiskarlag, Nærings- og fiskeridepartementet, Fiskeridirektoratet, Mattilsynet, Kystvakta og fou-miljøene for samarbeidet i året som gikk. I denne sammenhengen vil jeg spesielt trekke fram det gode samarbeidet mellom salgslagene gjennom vår felles forening Norsk Villfisk. Jeg opplever at vi har en meget konstruktiv og god samordning av aktiviteten gjennom Norsk Villfisk.

Jeg vil også rette en takk til våre forhandlingsmotparter Sjømat Norge og Sjømatbedriftene for samarbeidet.

For øvrig viser jeg til styrets beretning og ser fram til gode debatter og konstruktive vedtak.

Jeg erklærer med dette det 84. representantskapsmøtet i Norges Råfisklag, for åpnet.

Takk for oppmerksomheten!